钦定古今图书集成/方舆汇编/边裔典/第108卷 > 《山海经》 > 伯西尔
## 钦定古今图书集成/方舆汇编/边裔典/第108卷 > 《山海经》 > 伯西尔

南亚墨利加东有大国，名伯西尔。天气融和，人寿长，
无疾病，他方病不能疗者，至此即瘳。地甚肥饶，江河
为天下最大。有大山界。白露者甚高，飞鸟莫能过。产
白糖最多。嘉木种种不一，苏木更多，亦称苏木国。一
兽名懒面，甚猛，爪如人指，鬃如马腹，垂著地不能行，
尽一月不逾百步。喜食树叶，缘树取之，亦须两日，下
树亦然。无法可使速。有兽前半类狸，后半类狐，人足
枭耳。腹下有房，可张可合，恒纳其子于中，欲乳方出。
其地之虎饿时，百夫莫当值饱。一人制之有馀，即犬
亦可以毙之。国人善射，前矢中的，后矢即破，前筈连
发数矢，相接如贯，无一失者。俗多裸体，独妇人以发
蔽前后。幼时凿颐及下唇作孔，以猫睛、夜光诸宝石
嵌入为美。妇人生子即起，作务如常。其夫坐蓐数十
日，服摄调养，亲戚俱来问候。馈遗弓矢食物，通国皆
然。地不产米麦，不酿酒，用草根晒干，磨面作饼以当
饭。凡物皆公用，不自私。土人能居水中一、二时刻，张
目明视，亦有浮水最捷者。恒追执大鱼名“都白狼”，而
骑之以铁钩钩鱼目，曳之东西走转捕他鱼。素无君
长书籍，亦无衣冠，散居聚落，喜啖人肉。近欧逻巴，士
人传天主教，到彼今已稍稍归化，颇成人理。其南有
银河，水味甘美，涌溢平地，水退布地，皆银沙银粒，河
身最大，入海处阔数百里，海中五百里一派，尚为银
泉，不入卤味。其北有大河，名“阿勒恋，亦名马良温，河
身曲”折三万里，未得其源，两河俱为天下第一。